LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS MEDICINOS NORMOS

MN 184:2024 „PAPILDOMOSIOS IR ALTERNATYVIOSIOS SVEIKATOS PRIEŽIŪROS KANITERAPIJOS SPECIALISTAS“ PATVIRTINIMO

2024 m. lapkričio 5 d. Nr. V-1076

Vilnius

Vadovaudamasis Lietuvos Respublikos papildomosios ir alternatyviosios sveikatos priežiūros įstatymo 20 straipsnio 2 punktu:

1. T v i r t i n u Lietuvos medicinos normą MN 184:2024 „Papildomosios ir alternatyviosios sveikatos priežiūros kaniterapijos specialistas“ (pridedama).

2. P a v e d u įsakymo vykdymą kontroliuoti viceministrui pagal veiklos sritį.

3. N u s t a t a u, kad šis įsakymas įsigalioja 2025 m. sausio 1 d.

Sveikatos apsaugos ministras	Aurimas Pečkauskas

PATVIRTINTA

Lietuvos Respublikos sveikatos apsaugos ministro

2024 m. lapkričio 5 d. įsakymu Nr. V-1076

LIETUVOS MEDICINOS NORMA MN 184:2024

PAPILDOMOSIOS IR ALTERNATYVIOSIOS SVEIKATOS PRIEŽIŪROS KANITERAPIJOS SPECIALISTAS

I skyrius

bendrosios nuostatos

1. Lietuvos medicinos norma MN 184:2024 „Papildomosios ir alternatyviosios sveikatos priežiūros kaniterapijos specialistas“ (toliau – Lietuvos medicinos norma) nustato papildomosios ir alternatyviosios sveikatos priežiūros (toliau – PASP) kaniterapijos specialisto (toliau – PASP kaniterapijos specialistas) veiklos sritis, teises, pareigas ir kompetenciją.

2. Lietuvos medicinos norma privaloma visiems PASP kaniterapijos specialistams, dirbantiems Lietuvos Respublikoje, jų darbdaviams, taip pat institucijoms, rengiančioms šiuos specialistus, tobulinančioms jų kvalifikaciją bei kontroliuojančioms jų veiklą.

3. Lietuvos medicinos normoje vartojamos sąvokos ir jų apibrėžtys:

3.1. Kaniterapija – paciento organizmo veikimo būdas, kuriuo siekiama palengvinti ligų ir sveikatos sutrikimų sukeltus negalavimus ir kurį taikant dalyvauja specialiai tokiai veiklai paruoštas terapinis šuo (šunys);

3.2. PASP kaniterapijos paslauga – paslauga, kurią papildomosios ir alternatyviosios sveikatos priežiūros įstaigoje, turinčioje papildomosios ir alternatyviosios sveikatos priežiūros natūraliosios ir liaudies medicinos srities psichosocialinio poveikio paslaugų grupės paslaugų, kurias teikiant naudojami gyvūnai, pogrupio kaniterapijos licenciją (toliau – PASP įstaigos licencija), teikia PASP kaniterapijos specialistas;

3.3. PASP kaniterapijos specialistas – asmuo, teisės aktų nustatyta tvarka įgijęs PASP kaniterapijos specialisto profesinę kvalifikaciją ir turintis PASP natūraliosios ir liaudies medicinos srities psichosocialinio poveikio paslaugų grupės paslaugų, kurias teikiant naudojami gyvūnai, pogrupio kaniterapijos licenciją (toliau – PASP kaniterapijos specialisto licencija);

3.4. PASP kaniterapijos specialisto praktika – PASP kaniterapijos specialisto pagal įgytą profesinę kvalifikaciją ir nustatytą kompetenciją atliekama papildomosios ir alternatyviosios sveikatos priežiūra;

3.5. Terapinis šuo – teikiant PASP kaniterapijos paslaugą naudojamas šuninių (lot. Canidae) šeimos šunų (lot. Canis) genties naminis gyvūnas, teisės aktų nustatyta tvarka pripažintas tinkamu kaniterapijai;

3.6. kitos Lietuvos medicinos normoje vartojamos sąvokos suprantamos taip, kaip jos yra apibrėžtos Lietuvos Respublikos papildomosios ir alternatyviosios sveikatos priežiūros įstatyme, Lietuvos Respublikos sveikatos sistemos įstatyme, Lietuvos Respublikos sveikatos priežiūros įstaigų įstatyme, Lietuvos Respublikos visuomenės sveikatos priežiūros įstatyme bei kituose PASP paslaugų teikimą reglamentuojančiuose teisės aktuose.

4. PASP kaniterapijos specialisto profesinė kvalifikacija įgyjama baigus medicinos arba reabilitacijos, arba odontologijos, arba burnos priežiūros, arba visuomenės sveikatos, arba mitybos, arba farmacijos, arba biologijos, arba genetikos, arba mikrobiologijos, arba molekulinės biologijos, arba biofizikos, arba biochemijos, arba veterinarijos, arba socialinio darbo, arba psichologijos, arba sociologijos, arba antropologijos, arba pedagogikos, arba edukologijos, arba andragogikos studijų krypties studijas ir sveikatos apsaugos ministro nustatyta tvarka baigus PASP kaniterapijos mokymo programą. Reikalavimas būti baigusiam šiame punkte nurodytus mokymus netaikomas asmeniui, turinčiam aukštąjį išsilavinimą arba jam lygiavertę aukštojo mokslo kvalifikaciją, įgytą baigus studijų programą pagal PASP natūraliosios ir liaudies medicinos srities psichosocialinio poveikio paslaugų grupę, arba asmeniui, turinčiam užsienio valstybėje įgytą ir teisės aktų nustatyta tvarka Lietuvos Respublikoje pripažintą aukštąjį išsilavinimą arba jam lygiavertę aukštojo mokslo kvalifikaciją, įgytą baigus studijų programą pagal PASP ir liaudies medicinos srities psichosocialinio poveikio paslaugų grupę, suteikiančią kaniterapijos specialisto kvalifikaciją.

5. Teisę verstis PASP kaniterapijos specialisto praktika turi asmuo, Lietuvos Respublikos teisės aktų nustatyta tvarka įgijęs PASP kaniterapijos specialisto profesinę kvalifikaciją ir turintis Lietuvos Respublikos teisės aktų nustatyta tvarka išduotą ir galiojančią PASP kaniterapijos specialisto licenciją.

6. PASP kaniterapijos specialistas gali dirbti savarankiškai arba su kitais asmens sveikatos priežiūros specialistais.

7. PASP kaniterapijos paslaugos teikiamos visų amžiaus grupių pacientams, jei atitinkamas sveikatos priežiūros paslaugas reglamentuojantys teisės aktai nenustato kitaip.

8. PASP kaniterapijos specialistas vadovaujasi PASP veiklą reglamentuojančiais teisės aktais, Lietuvos medicinos norma, įstaigos, kurioje dirba, įstatais (nuostatais), vidaus tvarkos taisyklėmis bei savo pareigybės aprašymu.

II SKYRIUS

TEISĖS

9. PASP kaniterapijos specialistas turi teisę:

9.1. verstis PASP kaniterapijos specialisto praktika Lietuvos medicinos normos ir kitų teisės aktų, reglamentuojančių PASP veiklą, nustatyta tvarka;

9.2. pagal kompetenciją konsultuoti pacientus, fizinius ir juridinius asmenis Lietuvos Respublikos teisės aktų nustatyta tvarka;

9.3. atsisakyti teikti PASP kaniterapijos paslaugas, jeigu tai prieštarauja PASP kaniterapijos specialisto etikos principams ir kitiems teisės aktams, reglamentuojantiems PASP specialistų teises, arba gali sukelti realų pavojų paciento ar PASP kaniterapijos specialisto sveikatai ar gyvybei, išskyrus atvejus, kai teikiama pirmoji medicinos pagalba;

9.4. gauti darbui būtiną informaciją apie pacientą iš valstybės ir savivaldybių institucijų ir įstaigų bei fizinių ir juridinių asmenų Lietuvos Respublikos teisės aktų, reglamentuojančių informacijos teikimą, nustatyta tvarka;

9.5. dalyvauti pasitarimuose, seminaruose ir konferencijose, mokslinių draugijų veikloje, kur nagrinėjami su profesine kvalifikacija susiję klausimai;

9.6. dalyvauti mokslinėje tiriamojoje ir (ar) pedagoginėje veikloje, kuriant naujas PASP kaniterapijos technologijas ir diegiant į praktiką Lietuvos Respublikoje įteisintus naujus tyrimo ir gydymo metodus;

9.7. būti Lietuvos ir (ar) tarptautinių kaniterapijos specialistus vienijančių organizacijų, asociacijų nariu, dalyvauti jų veikloje;

9.8. vykdydamas Lietuvos medicinos normoje nurodytą veiklą, tvarkyti paciento duomenis, įskaitant sveikatos duomenis, Europos Sąjungos ir Lietuvos Respublikos teisės aktų, reglamentuojančių pacientų asmens duomenų tvarkymą, nustatyta tvarka;

9.9. turėti ir kitų teisių, nustatytų kituose Lietuvos Respublikos teisės aktuose, kurie reglamentuoja PASP specialistų veiklą;

9.10. dirbti komandoje su padėjėjais pasitelkiant papildomus šunis, teisės aktų nustatyta tvarka pripažintus tinkamais kaniterapijai.

iii skyrius

PAREIGOS

10. PASP kaniterapijos specialistas privalo:

10.1. teikti pirmąją medicinos pagalbą;

10.2. pagal savo kompetenciją, nurodytą Lietuvos medicinos normoje, ir PASP įstaigos, kurioje verčiasi PASP praktika, licenciją, rekomenduoti ir dalyvauti organizuojant profilaktikos priemones, teikti PASP kaniterapijos specialisto paslaugas bei užtikrinti teikiamų PASP paslaugų kokybę;

10.3. nepriskirtais PASP kaniterapijos specialisto kompetencijai atvejais rekomenduoti pacientui kreiptis konsultacijos ir gydymo į atitinkamos srities specialistą;

10.4. bendradarbiauti su asmens sveikatos priežiūros ir kitais specialistais;

10.5. turėti spaudą, kurio numeris suteikiamas Lietuvos Respublikos sveikatos apsaugos ministro 2003 m. sausio 6 d. įsakymo Nr. V-1 „Dėl Specialisto spaudo numerio suteikimo ir panaikinimo taisyklių patvirtinimo“ nustatyta tvarka;

10.6. laikytis profesinės etikos principų, gerbti pacientų teises ir jų nepažeisti, saugoti profesinę paslaptį ir visą informaciją apie pacientą laikyti konfidencialia; kitiems asmenims ši informacija gali būti atskleista Europos Sąjungos ir Lietuvos Respublikos teisės aktų nustatytais pagrindais ir tvarka;

10.7. taikyti Lietuvos Respublikoje tik mokslo ir praktikos įrodymais pagrįstus, saugius darbo metodus, išskyrus kituose teisės aktuose nustatytus atvejus;

10.8. naudoti tik teisės aktų reikalavimus atitinkančias medicinos priemones, išskyrus kituose teisės aktuose nustatytas išimtis. Užtikrinti, kad medicinos priemonės būtų naudojamos teisės aktų nustatyta tvarka ir vadovaujantis gamintojų su medicinos priemone pateikiama informacija;

10.9. tvarkyti PASP kaniterapijos specialisto praktikos dokumentus ir teikti statistikos ir kitus privalomosios atskaitomybės duomenis Lietuvos Respublikos teisės aktų nustatyta tvarka;

10.10. paaiškinti PASP kaniterapijos specialisto veiklos aplinkybes Lietuvos Respublikos sveikatos apsaugos ministerijos, teisėsaugos institucijų ir kitų kontroliuojančių institucijų prašymu;

10.11. informuoti teisėsaugos institucijas apie visus atvejus, kai į PASP įstaigą kreipiasi arba pristatomas asmuo, kurio gyvybei kelia pavojų padaryti kūno sužalojimai, taip pat asmuo, kurio gyvybei pavojus negresia, tačiau jam padarytos durtinės, pjautinės, šautinės ar dėl sprogimo atsiradusios žaizdos arba kitokio pobūdžio kūno sužalojimai, kurie gali būti susiję su nusikaltimu;

10.12. tobulinti profesinę kvalifikaciją PASP įstatymo ir kitų teisės aktų, reglamentuojančių profesinės kvalifikacijos tobulinimą, nustatyta tvarka;

10.13. laikytis licencijuojamos PASP specialisto veiklos sąlygų;

10.14. atlikti kitas Lietuvos Respublikos teisės aktų, reglamentuojančių PASP kaniterapijos specialisto veiklą, nustatytas pareigas;

10.15. laikytis gyvūno gerovę užtikrinančių teisės aktų reikalavimų.

iv skyrius

KOMPETENCIJA

11. PASP kaniterapijos specialisto kompetenciją sudaro žinios ir gebėjimai, kuriuos jis įgyja baigęs medicinos normoje nurodytą profesinę kvalifikaciją suteikiančias studijas bei nuolat tobulindamas įgytą profesinę kvalifikaciją, atsižvelgdamas į nuolatinę mokslo ir praktikos pažangą.

12. PASP kaniterapijos specialistas turi žinoti:

12.1. Lietuvos Respublikos sveikatos priežiūros sistemos struktūrą, valdymo principus, funkcijas bei sveikatos priežiūrą;

12.2. PASP reglamentuojančius teisės aktus;

12.3. sveikatos priežiūros ir tarptautinę funkcijų sutrikimų, negalios ir sveikatos klasifikaciją (TFK);

12.4. dokumentų rengimo, tvarkymo ir apskaitos pagrindus;

12.5. sveikatos statistikos rodiklius;

12.6. sveikatos draudimo principus ir rūšis;

12.7. sveikatos teisės pagrindus;

12.8. asmens duomenų apsaugos principus;

12.9. naudojimosi informacinėmis ir ryšio technologijomis būdus ir mokėti jomis naudotis;

12.10. gyvūnų gerovę, laikymą ir priežiūrą reglamentuojančius teisės aktus.

13. PASP kaniterapijos specialistas turi išmanyti:

13.1. darbuotojų saugos darbe ir sveikatos principus;

13.2. higienos normų, reglamentuojančių PASP įstaigos veiklą, reikalavimus;

13.3. profesinę etiką;

13.4. darbo tarpdisciplininėje specialistų komandoje principus;

13.5. žmogaus anatomijos, fiziologijos ir patologijos pagrindus bei amžiaus ir lyties ypatybes;

13.6. žmogaus augimo, vystymosi ir senėjimo ypatumus skirtinguose gyvenimo etapuose (kognityvinės, fizinės ir psichologinės raidos principus);

13.7. įvairaus amžiaus pacientų psichikos sveikatos ir elgsenos problemas;

13.8. pacientų ligų ir sveikatos sutrikimų požymius bei eigą;

13.9. biologinius, psichosocialinius ir sociokultūrinius aplinkos veiksnius ir jų poveikį raidai bei asmens sveikatai;

13.10. savo kompetencijos ribose paciento sveikatinimo veiklos vykdymo ir organizavimo principus;

13.11. terapijas, kuriose naudojami gyvūnai, galimybes, gyvūno ir žmogaus ryšį aiškinančias mokslo teorijas;

13.12. PASP kaniterapijos poveikį asmeniui, grupei, bendruomenei bei aplinkai;

13.13. PASP kaniterapijos poveikį žmogaus sveikatai ir gyvenimo kokybei;

13.14. bendravimo su terapiniu šunimi ir bendradarbiavimo tarp PASP kaniterapijos specialisto, terapinio šuns ir paciento principus;

13.15. šuns priežiūrą, mitybą, fiziologiją, etologiją ir rūšiai būdingą komunikaciją bei kitus aspektus, galinčius turėti įtakos PASP kaniterapijos paslaugos kokybei bei saugumui;

13.16. terapinio šuns parinkimo ir paruošimo PASP kaniterapijos paslaugai ypatumus;

13.17. PASP kaniterapijos paslaugų teikimo metodus, esant skirtingoms sveikatos būklėms ir poreikiams (psichikos sveikatos sutrikimams, kognityviniams sutrikimams, judėjimo bei savarankiškumo problemoms, slaugomiems ir paliatyviems pacientams);

13.18. įrodymais grįstos PASP kaniterapijos praktikos emocinio ir psichologinio, psichosomatinio, rekreacinio poveikio principus.

14. PASP kaniterapijos specialistas turi gebėti:

14.1. paruošti PASP kaniterapijos darbo vietą ir pasirinkti darbui reikalingas priemones;

14.2. laikytis higienos reikalavimų;

14.3. bendrauti su įvairaus amžiaus pacientais ir jų artimaisiais;

14.4. surinkti paciento anamnezę;

14.5. įvertinti paciento funkcinę, emocinę ir psichinę būklę;

14.6. įvertinti ir paaiškinti PASP kaniterapijos indikacijas ir kontraindikacijas pacientams ir (ar) atsakingiems už jų sveikatos būklę asmenims;

14.7. įvertinti ir paaiškinti PASP kaniterapijos poveikį pacientams ir (ar) atsakingiems už jų sveikatos būklę asmenims;

14.8. pagal kompetenciją savarankiškai teikti PASP kaniterapijos paslaugą, organizuoti ir planuoti savo veiklą;

14.9. dirbti komandoje: bendrauti, spręsti problemas ir priimti sprendimus;

14.10. planuoti, organizuoti ir teikti individualias bei grupines (iki 10 pacientų) PASP kaniterapijos paslaugas;

14.11. sudaryti individualų PASP kaniterapijos paslaugų teikimo planą (paciento anamnezė, nusiskundimai, paslaugos tikslas, uždaviniai, užsiėmimų dažnis, trukmė, paslaugos poveikis, sveikatinimo rekomendacijos), parinkti priemones bei įvertinti kaniterapijos poveikį bei taikymo galimybes;

14.12. atsižvelgdamas į paciento būklę, amžių, ligos ar sveikatos sutrikimo pobūdį ir jo eigą, parinkti tinkamus kaniterapijos metodus;

14.13. vertinti ir lavinti paciento motorinius, pažintinius, psichosocialinius įgūdžius;

14.14. stebėti paciento sveikatos būklę PASP kaniterapijos paslaugos teikimo metu, atpažinti gyvybei pavojingas būkles, jas įvertinti, keisti ar nutraukti kaniterapijos paslaugas ir tinkamai tai dokumentuoti;

14.15. numatyti išorinius rizikos veiksnius, galinčius iškilti kaniterapijos paslaugos teikimo metu, ir imtis prevencinių priemonių šiems veiksniams pašalinti;

14.16. vertinti terapinio šuns būklę paslaugos teikimo metu, reikalui esant koreguoti ar nutraukti paslaugos teikimą;

14.17. pagal kompetenciją konsultuoti ir teikti rekomendacijas kitiems specialistams kaniterapijos klausimais;

14.18. savo kompetencijų ribose konsultuoti pacientus ligų ir sveikatos sutrikimų profilaktikos bei ligų ir sveikatos sutrikimų sukeltų negalavimų palengvinimo klausimais, teikti rekomendacijas apie sveiką gyvenseną, sveikatos tausojimo priemones.

_________________________________